แบงก์ชาติยันอสังหาไม่สบู่แค่ราคาแพง
ธปท.ยืนยันภาคอสังหาริมทรัพย์ไทยยังไม่ร้อนแรง แต่ยอมรับราคาคอนโดมิเนียมขยับเร็ว
28 ส.ค. 2555

ธปท.ยืนยันภาคอสังหาริมทรัพย์ไทยยังไม่ร้อนแรง แต่ยอมรับราคาคอนโดมิเนียมขยับเร็ว 
คาดดอกเบี้ยสินเชื่อเพื่อการกู้ซื้อที่อยู่อาศัยโดยรวมยังไปในทิศทางเดียวกับดอกเบี้ยนโยบาย 
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า เท่าที่ติดตามดูข้อมูลภาพรวมภาคธุรกิจอสังหาริมทรัพย์ในขณะนี้ ในภาพรวมยังไม่มีอะไรผิดปกติจนน่าห่วง โดยภาคอสังหาริมทรัพย์ก็ยังฟื้นตัวได้ต่อเนื่อง หลังเผชิญปัญหาน้ำท่วมปีที่ผ่านมา 
อย่างไรก็ตาม ยอมรับว่าที่อยู่อาศัยประเภทคอนโดมิเนียมปรับขึ้นเร็ว ส่วนหนึ่งน่าจะเป็นเพราะความต้องการอยู่คอนโดมิเนียมเพิ่มขึ้น ส่วนบ้านแนวราบอย่าง บ้านเดี่ยว ทาวน์เฮาส์ ก็ค่อยๆ ฟื้น ภาวะตลาดยังเป็นแบบเดิมราคาบ้านยังไม่ขยับ 
“ถามว่าสถานการณ์ตอนนี้ถือว่าภาคอสังหาริมทรัพย์ร้อนแรงเกินไปหรือไม่ ถ้ามองในแง่ปริมาณความต้องการซื้อ หรือดีมานด์ และจำนวนการก่อสร้าง (ซับไพรม์) ก็ยังปกติ ส่วนแบงก์จะมีการปรับขึ้นดอกเบี้ยภาคอสังหาริมทรัพย์ในครึ่งปีหลังหรือไม่ เป็นเรื่องของแบงก์แต่ละแห่งที่จะไปดูสภาพคล่องของตัวเอง แต่โดยรวมคิดว่าดอกเบี้ยยังน่าจะไปในทิศทางเดียวกับดอกเบี้ยนโยบาย” นายเมธี กล่าว
ทั้งนี้ อัตราดอกเบี้ยนโยบายในปัจจุบันยังคงที่ระดับ 3% มาตั้งตั้งแต่ต้นปีนี้ที่ผ่านมา โดยตลาดการเงินคาดกันว่าดอกเบี้ยนโยบายมีแนวโน้มจะไม่ขยับไปจนถึงสิ้นปีนี้ เพราะธปท.ต้องการให้ดอกเบี้ยหรือนโยบายการเงินเป็นส่วนหนึ่งในการกระตุ้นเศรษฐกิจในประเทศแทนการชะลอตัวของภาคส่งออก